LT
2023 7 3
Europos Sąjungos oficialusis leidinys
C 235/69
2023 m. gegužės 16 d. pareikštas ieškinys byloje Symrise / Komisija (Byla T-263/23) (2023/C 235/82) Proceso kalba: anglų Šalys Ieškovė: Symrise AG (Holcmindenas, Vokietija), atstovaujama advokatų T. Kuhn, M. Rust, T.-M. Wienke, L. Bär ir J. Jourdan Atsakovė: Europos Komisija
Reikalavimai Ieškovė Bendrojo Teismo prašo: — Panaikinti 2023 m. vasario 10 d.
Komisijos sprendimą C (2023) 1103 final, kuriuo, remiantis Tarybos reglamento (EB) Nr. 1/2003 (1) 20 straipsnio 4 dalimi, nurodoma atlikti Symrise AG ir visų jos tiesiogiai ar netiesiogiai kontroliuojamų patronuojamųjų įmonių patikrinimą (AT.40826 – Rose); — priteisti iš Komisijos visas bylinėjimosi išlaidas.
Ieškinio pagrindai ir pagrindiniai argumentai Grįsdama ieškinį ieškovė remiasi dviem pagrindais. 1.
Pirmasis ieškinio pagrindas grindžiamas tuo, kad buvo pažeistos Europos Sąjungos pagrindinių teisių chartijos 7 straipsnyje įtvirtintos ieškovės pagrindinės teisės į jos privačių patalpų ir privataus gyvenimo neliečiamumą.
Ieškovė teigia, kad: i) sprendimas, kuriuo nurodoma atlikti patikrinimą jos patalpose yra savavališkas, nes Komisija neturi jokių rimtų pakankamų požymių, leidžiančių įtarti ieškovę darant kokį nors konkurencijos teisės pažeidimą, ir ii) kad tuo sprendimu neproporcingai kišamasi į jos pagrindinę teisę į jos privačių patalpų ir privataus gyvenimo neliečiamumą, nes jis galioja neribotą laiką. 2.
Antrasis ieškinio pagrindas grindžiamas tuo, kad buvo pažeista Reglamento Nr. 1/2003 20 straipsnio 4 dalis ir SESV 196 straipsnio antroje pastraipoje Komisijai nustatyta pareiga motyvuoti.
Ieškovė teigia, kad sprendime pažeista Komisijos pareiga aiškiai ir tiksliai nurodyti patikrinimo tikslą, todėl pažeidžiama Reglamento Nr. 1/2003 20 straipsnio 4 dalis, ir Komisijos pareiga aiškiai motyvuoti priimamus sprendimus.
Kalbant konkrečiau, sprendimas buvo suformuluotas taip, kad ji negalėjo suprasti patikrinimo apimties ir, dėl tos priežasties, pasinaudoti teise į gynybą.
(1)
2002 m. gruodžio 16 d.
Tarybos Reglamentas (EB) Nr. 1/2003 dėl konkurencijos taisyklių, nustatytų Sutarties 81 ir 82 straipsniuose, įgyvendinimo (OL L 1, 2003, p. 1).
2023 m. gegužės 11 d. pareikštas ieškinys byloje VDK / Komisija (Byla T-265/23) (2023/C 235/83) Proceso kalba: vokiečių Šalys Ieškovė: Verband der Deutschen Kutter und Küstenfischer e.V. (VDK) (Hamburgas, Vokietija), atstovaujama Rechtsanwalt M. Waller Atsakovė: Europos Komisija